b'\n_START_ARTICLE_\nFranc Mirt\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, nato se je vpisal na gori\xc5\xa1ko gimnazijo, a dru\xc5\xbeinske razmere mu niso dopustile, da bi gimnazijo v kateri je bil so\xc5\xa1olec pesnika Josipa Pagliaruzzija kon\xc4\x8dal. Peto \xc5\xa1olsko leto je iztopil in od\xc5\xa1el v Trst. Tam  se je posvetil trgovini, ves svoj prosti \xc4\x8das pa posvetil slikanju. Kot slikar je bil samouk. Prve slikarske napotke je dobil pri mojstru Eugeniju Scompariniju, ki je vodil slikarski oddelek na \xc5\xa1oli za obrtne mojstre v Trstu in iz katerega so iz\xc5\xa1li tudi Silvester Godina, Albert Sirk, Avgust \xc4\x8cernigoj in drugi slikarji. Njegova prva znana slika je avtoportret iz leta 1891. Razstavljal je samo enkrat in sicer v Ljubljani na II. razstavi slovenskih slikarjev skupaj z Rihardom Jakopi\xc4\x8dem, Ivanom Grogarjem, Ferdom Veselom in drugimi znanimi slikarji. Na razstavi je predstavil portret svojega o\xc4\x8deta. Mirt je bil prvi tr\xc5\xbeaski slovenski slikar, ki je poslal svojo sliko na ljubljansko razstavo in bil dele\xc5\xbeen pohvale Rudolfa Maistra v Ljubljanskem zvonu._NEWLINE_Slikal je skoraj izklju\xc4\x8dno samo v olju portrete, pejsa\xc5\xbee ter tiho\xc5\xbeitja vrtnin in cvetja. Slogovno se njegova dela realisti\xc4\x8dna z opaznimi romanti\xc4\x8dnimi elementi. V kasnej\xc5\xa1ih letih pa je raziskoval barvo v impresionisti\xc4\x8dnem smislu.'